Deurbraak gemaak in onwettige Namakwa-mynboubedrywighede(Foto: SAPD Noord-Kaap) ŉ Poging om onwettige mynboubedrywighede in die Namakwa-distrik aan die kus te takel, het vandeesweek vrugte afgewerp. Kol. Mashay Gamieldien, woordvoerder van die polisie, sê verskeie eenhede van die polisie, die Namakwa-distrikkantoor, polisiestasies en die Valke, bygestaan deur die departement van binnelandse sake, die polisie-sekretariaat, staatsveiligheidagentskap en die departement van minerale hulpbronne, het Woensdag en Donderdag toegeslaan op Oubeep, Kleinsee, Nuttabooi en Bonte Koe. Die operasie het plaasgevind onder leiding van die waarnemende adjunk- provinsiale polisiekommissaris brig. Hennie van Rensburg. “Die operasie het gefokus op onwettige mynboubedrywighede, die inhegtenisneming van onwettige myners, identifikasie en prosessering van ongedokumenteerde persone en beslaglegging op mynboutoerusting.” Die span het Woensdagoggend toegeslaan op onwettige myners in die Nuttabooi-myngebied. “Ongeveer 300 onwettige myners was op die perseel Die grondmagte is bygestaan deur twee Squirrel-helikopters van onderskeidelik die Vrystaat en die Wes-Kaap en ŉ Porter-vliegtuig van die Noord-Kaap. Dié beamptes het uit die lug die beweging van die myners gemonitor en rigting gebied aan grondmagte.” Daar is beslag gelê op mynboutoerusting, insluitend 131 kragopwekkers, 121 klopbore, grawe en boormasjiene en vyf voertuie. Die totale waarde van die eiendom waarop daar beslag gelê is, beloop ongeveer R3,5 miljoen. “Daar is ook beslag gelê op ŉ vuurwapen en dwelmmiddels. Die span het ook soektogte by die informele nedersetting in Bonte Koe uitgevoer. Altesaam 95 ongedokumenteerde persone en 14 onwettige myners is in hegtenis geneem. Een persoon staan tereg op aanklag van die besit van dwelmmiddels.” Die verdagtes sal binnekort in die Springbok-landdroshof verskyn.